Tootespetsifikaadi olulise muudatuse heakskiitmise taotluse avaldamine vastavalt Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punktile a

(2022/C 62/06)

Käesoleva dokumendi avaldamine annab õiguse esitada muudatuse taotluse kohta vastuväiteid Euroopa Parlamendi ja nõukogu määruse (EL) nr 1151/2012 (1) artikli 51 kohaselt kolme kuu jooksul alates käesoleva dokumendi avaldamise kuupäevast.

KAITSTUD PÄRITOLUNIMETUSE / KAITSTUD GEOGRAAFILISE TÄHISE TOOTESPETSIFIKAADI OLULISE MUUDATUSE HEAKSKIITMISE TAOTLUS

Muudatuse heakskiitmise taotlemine kooskõlas määruse (EL) nr 1151/2012 artikli 53 lõike 2 esimese lõiguga

„RADICCHIO DI VERONA“

ELi nr: PGI-IT-0670-AM01 – 30. juuni 2021

KPN ( ) KGT (X)

1. Taotlejate rühm ja õigustatud huvi

Consorzio per la tutela e la valorizzazione del Radicchio di Verona I.G.P. [Kaitstud geograafilise tähise „Radicchio di Verona“ kaitsmise ja edendamise ühendus] Via Sommacampagna, 63/H 37137 VERONA – VR (Itaalia) E-post: consorzio@radicchiodiverona.it Sertifitseeritud E-post: consorzioradicchio@legalmail.it

Ühendusel Consorzio per la tutela e la valorizzazione del Radicchio di Verona I.G.P. on seaduse kohane õigus esitada muutmistaotlus vastavalt põllumajandus-, toidu- ja metsanduspoliitika ministeeriumi 14. oktoobri 2013. aasta määruse nr 12511 artikli 13 lõikele 1.

2. Liikmesriik või kolmas riik

Itaalia

3. Tootespetsifikaadi osa, mida muutmine hõlmab

☐ Toote nimetus

☒ Toote kirjeldus

☐ Geograafiline piirkond

☐ Päritolutõend

☒ Tootmismeetod

☐ Seos piirkonnaga

☒ Märgistus

☒ Muu: viited kontrolliasutusele

4. Muudatus(t)e liik

☒ Registreeritud KPNi või KGT tootespetsifikaadi muudatus, mis on määruse (EL) nr 1151/2012 artikli 53 lõike 2 kolmanda lõigu kohaselt oluline

☐ Sellise registreeritud KPNi või KGT tootespetsifikaadi muudatus, mille koonddokumenti (või sellega võrdväärset) ei ole avaldatud ja mida ei käsitleta määruse (EL) nr 1151/2012 artikli 53 lõike 2 kolmanda lõigu kohaselt väikese muudatusena

5. Muudatus(ed)

Toote kirjeldus

— Toote omadused: tootespetsifikaadi artikli 2 viienda lõigu esimest punkti: „tipo precoce“ [varajane sort] pea kaalub 150–350 grammi ja „tipo tardivo“ [hiline sort] pea 100–300 grammi; on muudetud järgmiselt: „tipo precoce“ [varajane sort] pea kaalub 150–350 grammi ja „tipo tardivo“ [hiline sort] pea 50–300 grammi; Kliimamuutused sunnivad tasapisi kaitstud geograafilise tähise „Radicchio di Verona“ kasvatajaid eeskätt tipo tardivo puhul kasutama vanu aretusliine, mille kohta on tõestatud, et need suudavad tootmispiirkonnas paremini uute kliimatingimustega kohaneda. Ehkki need vanadest aretusliinidest kasvatatud sigurid on väiksemad, on neil kaitstud geograafilise tähisega toote „Radicchio di Verona“ organoleptilised omadused. Tipo tardivo siguri minimaalset kaalu on seetõttu vähendatud 50 grammini, võtmaks arvesse, et neil vanadel aretusliinidel on siguri pea väiksem. See muudatus tehakse ka avaldatud koonddokumendi punkti 3.2 teise taande esimeses punktis.

— Toote omadused: viienda lõigu teist punkti ja kuuenda lõigu esimest lauset: seda müüakse väikese, kuid nähtava peajuure osaga (kuni 4 cm pikkune), mille läbimõõt on proportsionaalne pea suurusega. Tarbimiseks ringlusse lubamise ajaks peaks kaitstud geograafilise tähisega „Radicchio di Verona“ sigur vastama eespool kirjeldatud tüüpilistele omadustele ning olema täpselt ja hoolikalt kärbitud, toote pea ja juur peavad olema pestud ja puhastatud ning toodete pead ja pea külge jäänud lühikesed varreosad peavad olema ühtliku suuruse ja pikkusega. muudetakse järgmiselt: hilist sorti võib müüa väikese (mitte rohkem kui 4 cm pikkuse), kuid siiski nähtava peajuure osaga, mille läbimõõt on proportsioonis pea suurusega. Tarbimiseks ringlusse lubamise ajaks peaks kaitstud geograafilise tähisega sigur „Radicchio di Verona“ vastama eespool kirjeldatud tüüpilistele omadustele ning olema täpselt ja hoolikalt kärbitud, toote pea ja juur (kui see on olemas) peavad olema pestud ja puhastatud ning toodete pead ja pea külge jäänud lühikesed varreosad peavad olema ühtliku suuruse ja pikkusega. Need muudatused on seotud sellega, et välja on jäetud nõue koristada sigurit koos peajuurega (vt punkti „Tootmismeetod“ muudatused). Need muudatused tehakse ka vastavalt koondokumendi punkti 3.2 viimases lõigus ja eelviimase lõigu esimeses lauses. Tootespetsifikaadi artikli 2 lõppu on lisatud ja koonddokumendi punkti 3.2 lisatakse uus punkt. Sigurit „Radicchio di Verona“ võib pakkuda müügiks värskelt lõigatud tootena. See täiendus on vajalik, et täpsustada, kuidas tarbimisvalmis toodet võib müügiks pakkuda (vt tootespetsifikaadi artikli 5 muudatused tootmismeetodite kohta).

Tootmismeetod

— Tootespetsifikaadi artikli 5 esimest punkti Kaitstud geograafilise tähisega „Radicchio di Verona“ põllukultuuri saab kasvatada kas seemnete külvamisega otse põllule või aiandis ettekasvatatud seemikute ümberistutamisega. Varajane sort tuleb külvata ajavahemikus 1.–20. juulini ja hiline sort 21. juulist 15. augustini. Ümberistutamise korral istutatakse seemikud 20 päeva jooksul pärast vastavaid eespool täpsustatud külviperioode. muudetakse järgmiselt: Kaitstud geograafilise tähisega „Radicchio di Verona“ põllukultuuri saab kasvatada kas seemnete külvamisega otse põllule või aiandis ettekasvatatud seemikute ümberistutamisega. Varajane sort tuleb külvata ajavahemikus 1.–31. juulini ja hiline 21. juulist 31. augustini. Ümberistutamise korral võib seemikuid istutada kuni 20 päeva jooksul pärast vastavaid eespool täpsustatud külviperioode. Kliimatingimuste muutumise, noortaimede kasvatamis- ja põllumajandustehnoloogia ja protsesside uuendamise ning põllumajandusettevõtetes käimasoleva mass- ja kloonaretuse tõttu on istutamis- ja ümberistutamisperioodid järk-järgult pikenenud, ennekõike selleks, et tagada jätkuvalt organoleptilised omadused, mis on iseloomulikud kaitstud geograafilise tähisega tootele „Radicchio di Verona“ terve siguri müügihooaja jooksul. Seemikute ümberistutamise ajavahemikku on samuti täpsustatud, et võimaldada vajalikku paindlikkust juhul, kui ilmastikutingimused on ümberistutamise ajal ebasoodsad. Need muudatused tehakse ka koondokumendi punkti 3.2 esimese taande teises punktis ja teise taande teises punktis.

— Artikli 5 teisest lõigust on välja jäetud sõna „juulis“. Pikem istutamis- ja ümberistutamisperiood tähendab seda, et muuta tuleb ka seemnekasvatusperioodi, sest selleks, et seeme oleks piisavalt küps ja tagatud oleks hea idanemisvõime, peab seda olema võimalik koristada hiljem kui praeguses versioonis lubatud, st juulis, eeskätt hilisema valikaretuse jaoks.

— Artikli 5 kuues lõik: Toote „Radicchio di Verona“ hilist sorti tuleb koristada viisil, mis tagab sigurile suurema osa peajuure allesjäämise (vähemalt kaheksa sentimeetrit). Varajast sigurit võib koristada alates 1. oktoobrist ja hilist alates 15. detsembrist. muudetakse järgmiselt: „Radicchio di Verona“ hilist sorti võib koristada koos teatud osaga peajuurest. Varast sigurit võib koristada alates 15. septembrist ja hilist alates 15. detsembrist. Need muudatused on seotud ümberistutamise kasutamisega selle põllukultuuri viljelemisel. Kuna kaasaegne põllumajandustehnoloogia hõlmab taimekaitsevahendite ja herbitsiidide kasutamist väiksemas mahus, ja selleks, et kaitsta oma investeeringuid, on põllumajanduslikud ettevõtted hakanud loobuma otsekülvist, ja aiandis kasvatatud seemikute ümberistutamise tava on muutunud peaaegu üldlevinuks. Tänu sellele võimalusele on võimalik tootmist ajaliselt ettepoole tuua: kuna kasvutsükli esimesed etapid läbitakse aiandis, siis tähendab see seda, et põllukultuuri on võimalik koristada varem. Ehkki see aitab tootmist optimeerida, kaasneb sellega võimalus, et taime juured võivad arengu käigus omandada kiulisema struktuuri, ja oht, et taimel ei ole koristusperioodil nõutava proportsiooniga peajuurt; see võib olla probleem hilise siguri jaoks. Need muudatused tehakse ka koondokumendi punkti 3.2 esimese taande teises punktis ja teise taande kolmandas punktis.

— Artikli 5 kaheksanda lõigu esimene lause: Siguri „Radicchio di Verona“ hilise sordi puhul peab sellele järgnema veel üks etapp: ajatamise ja blanšeerimise etapp, mille käigus sigurid korjatakse kokku ja laotakse horisontaalsetesse kuhjadesse kas kohe põllul või paigutatakse põllumajanduslikus ettevõttes juba olemas olevatesse polüetüleenist tunnelitesse või laohoonetesse. muudetakse järgmiselt: Siguri „Radicchio di Verona“ hilise sordi puhul peab sellele järgnema veel üks etapp: ajatamise ja blanšeerimise etapp, mille käigus sigurid korjatakse kokku kas kohe põllul või paigutatakse polüetüleenist tunnelitesse või laohoonetesse. Tehnoloogia areng, kohustuslikud tervishoiunõuded ja ennekõike muutuvad kliimatingimused sunnivad tootjaid omal valikul või häda sunnil eemalduma traditsioonilisest ajatamise ja blanšeerimise meetodist, mille puhul sigureid kohe põllul hunnikutesse laotakse. Sigurite ajatamine nende põllule kuhja ladumisega võib tekitada probleeme pehmetel talvedel, seades ohtu põllukultuuri saagikuse ja kvaliteedi. Osa ajatamise ja blanšeerimise meetodeid, mida võidakse endiselt veel kasutada, ei ole enam toote „Radicchio di Verona“ krõmpsuvuse, intensiivse tumepunase värvuse ja kergelt mõrkja maitse saavutamiseks olulised. Kuna põllul või laohoones saab valgust, niiskust ja temperatuuri hoolikalt kontrollida, on kasvatajatel võimalik luua tingimused, mis on vajalikud taime arengu jätkumiseks, mobiliseerides ainevarud, mis on juurtesse kogunenud; see omakorda toob kaasa lehtedes leiduvate ainete muundumise, mis aitab samuti kaasa sobiva lõpptoote saamisele, st saadakse toode, mis vastab turundus-, kvaliteedi- ja organoleptilistele nõuetele ja sobib kaitstud geograafilise tähisega sigurite „Radicchio di Verona“ kirjeldusega.

— Artikli 5 üheksandas lõigus on lisatud sõnad „kui see on olemas“ osale, mis käsitleb peajuure korrastamist. Tegemist on redaktsioonilise muudatusega, mis on seotud artikli 5 kuuenda lõigu muutmisega.

— Tootespetsifikaadi artikli 5 lõppu on lisatud ja koonddokumendi punkti 3.5 lisatakse uus punkt. Pärast eespool kirjeldatud pakendamistoiminguid saab kaitstud geograafilise tähisega sigurit „Radicchio di Verona“ töödelda värskelt lõigatud tootena. Selline töötlemine ei ole piiratud tootmispiirkonnaga. Selle muudatuse tulemusel on võimalik kaitstud geograafilise tähisega sigurit „Radicchio di Verona“ töödelda värskelt lõigatud tootena, sest tarbijad soovivad üha enam osta nende jaoks sobivamaid tooteid.

Pakendamine ja märgistamine

— Tootespetsifikaadi artikli 8 järgmist osa: Kaitstud geograafilise tähisega sigurit „Radicchio di Verona“ tuleb turustada pitseeritud pakendis, mis on valmistatud allpool täpsustatud tüüpi materjalist vastavuses ELi õigusaktidega: kartongist ja/või puidust ja/või sünteetilisest materjalist restid; kartongist ja/või puidust ja/või sünteetilisest materjalist korvid; kartongist ja/või puidust ja/või sünteetilisest materjalist pakendid mõõtmetega 30 × 40 cm; kartongist ja/või puidust ja/või sünteetilisest materjalist pakendid mõõtmetega 30 × 50 cm; kartongist ja/või puidust ja/või sünteetilisest materjalist pakendid mõõtmetega 40 × 60 cm; võrkkottides mahuga 0,5 kg, 1 kg või 1,5 kg. Iga pakk võib koosneda ainult ühest tootekihist ning see peab olema pitseeritud nii, et pakendi avamisel pitser murdub. muudetakse järgmiselt: Kaitstud geograafilise tähisega sigurit „Radicchio di Verona“ tuleb turustada sobivates toiduainete säilitamiseks mõeldud mahutites, mille maksimaalne kaal pakina on 10 kg. Igal mahutil peab olema võltsimiskindel pitser. Jaemüügi korral võib enam kui 2 kg netokaaluga pakendite puhul pitseri katki murda ja siguripead mahutist välja võtta, et müüa neid lõpptarbijale lahtiselt. Töötlemiseks mõeldud toodet võib turustada sobivas mahutis maksimaalse netokaaluga 250 kg. Põhjus, miks taotletakse võimalust lubada palju suuremat valikuvabadust, järgides samas kehtivaid õigusakte, seisneb nii tarbijate kui ka eeskätt suuremate jaemüüjate väga erinevates nõudmistes, pidevates tehnoloogilistes uuendustes ja uute materjalide kasutamises – nii kujunduses kui ka selliste ühendite kasutamises, mis on biolagunevad, kompostitavad jne – värskete toodete käitlemise ja pakendamise sektoris põllumajanduslikus toidutööstuses. Lisaks on sertifitseeritava mahuti mahutavuse taotletud suurendamine tarbimiseks ja töötlemiseks mõeldud sigurite puhul põhjendatud vajadusega vähendada jäätmeid ja kahandada transpordi- ja logistikakulusid, eeskätt toodete puhul, mis on mõeldud edasiseks töötlemiseks (värskelt lõigatud ja jahutatud küpsetatud tooted). Nõue tootepakend lõpptarbijale müümiseks pitseerida on lisatud eesmärgiga tagada toote päritolu ja võimaldada selgelt kindlaks teha, kas pakend on puutumata. Ehkki see, et suuremad jaemüüjad kasutavad nüüd valdavalt korduskasutatavaid kaste (IFCO, STECO jne), vähendab ühekordsete pakendite kasutamist, tingib see ka vajaduse lisada võimalus murda pitser ja eemaldada sigurid kastidest, et müüa neid lahtiselt lõpptarbijale. Töötlemiseks mõeldud kaitstud geograafilise tähisega siguri „Radicchio di Verona“ mahuteid ei ole vaja pitseerida, sest mahutis olevat toodet töödeldakse edasi ning pakendatakse seejärel eeskirjade kohaselt. Eespool kirjeldatud põhjustel ei ole enam mõistlik nõuda toote paigutamist ühe kihina ja see reegel tuleb välja jätta. Need muudatused tehakse ka koondokumendi punkti 3.6 esimese lõigu teises lauses, selle lõigu järel olevas loetelus ja teises lõigus.

— Mõisted „kaal“ ja „kõlblik kuni kuupäev“ on artikli 8 kolmandast lõigust välja jäetud. Kooskõlas ELi õigusaktidega värske puu- ja köögivilja kohta (nt KGT „Radicchio di Verona“) ei loeta vajalikuks jätkuvalt nõuda, et märgistusel oleks alati kaal ja „kõlblik kuni“ kuupäev, sest nende andmete kasutamine varieerub vastavalt määrusele (EL) nr 1169/2011 ja selle lisadele sõltuvalt pakendi tüübist. Need muudatused tehakse samuti koonddokumendi punkti 3.7 esimeses lõigus.

— Artikli 8 neljanda lõigu teist lauset: Sõltuvalt sellest, millist eespool nimetatud pakendi tüüpi kasutatakse, võib logol, mis on näha allpool koos kasutatavate Pantone värvikoodidega, olla järgmised mõõtmed: — 28 mm x 21 mm — 60 mm x 48 mm — 105 mm x 85 mm — 150 mm x 120 mm muudetakse järgmiselt: Logo – esitatud allpool koos kasutatavate Pantone värvikoodidega – mõõtmed peavad olema vähemalt 28 mm x 21 mm. Arvestades logo graafilist keerukust, on tehtud otsus jätta välja varem kehtestatud eri formaadid ja täpsustada üksnes miinimumsuurus, et tagada logo nähtavus, eriti kui see trükitakse teatavat tüüpi pakenditele.

Muu

Kontrolliasutus

— Artikkel 7 asendatakse järgmisega: Tootespetsifikaadi järgimist kontrollib kontrolliasutus kooskõlas nõukogu määruse (EÜ) nr 1151/2012 artiklitega 36 ja 37. Selle kontrolliasutuse andmed on järgmised: CSQA Certificazioni s.r.l., Via San Gaetano n. 74, 36016 Thiene (VI), Itaalia; Tel +39 445313011; Faks +39 445313070; E-post: csqa@csqa.it; sertifitseeritud E-post: csqa@legalmail.it. Muudatus seisneb õigusakti viidete ajakohastamises ja kontrolli eest vastutava asutuse nimetamises.

KOONDDOKUMENT

„RADICCHIO DI VERONA“

ELi nr: PGI-IT-0670-AM01 – 30. juuni 2021

KPN ( ) KGT (X)

1. [kpn või kgt] nimetus(ed)

„Radicchio di Verona“

2. Liikmesriik või kolmas riik

Itaalia

3. Põllumajandustoote või toidu kirjeldus

3.1. Toote liik

Klass 1.6. Puuviljad, köögiviljad ja teraviljad töötlemata ja töödeldud kujul

3.2. Punktis 1 esitatud nimetusele vastava toote kirjeldus

Kaitstud geograafiline tähis „Radicchio di Verona“ tähistab sordi „Rossa di Verona“ sigureid, tipo precoce [varajane sort] või tipo tardivo [hiline sort], mis kuuluvad korvõieliste (Compositae) sugukonda, perekonna Cichorium liiki intybus.

Kaitstud geograafilise tähisega siguritel „Radicchio di Verona“ on terved, rootsutud, siledate ja tervete servadega ülespoole kaarduvad lehed. Talviste külmakraadide juures omandavad lehed tüüpilise intensiivse tumepunase värvuse ning tihedalt üksteise peal asetsevana moodustavad nad taimele iseloomuliku kompaktse südamekujulise pea. Lehtede keskroots on hästi välja arenenud ja valge värvusega.

Sigurit „Radicchio di Verona“ on kahte sorti: tipo precoce [varajane sort] ja tipo tardivo [hiline sort]. Neil on järgmised omadused:

— tipo precoce: pea kaalub 150–350 grammi, külvamine leiab aset 1. ja 31. juuli vahel ning saagikoristus algab 15. septembril, lõpptoodangu saagis hektari kohta ei ületa 13 tonni;

— tipo tardivo: pea kaalub 50–300 grammi, külvamine leiab aset 21. juuli ja 31. augusti vahel ning saagikoristus algab 15. detsembril, lõpptoodangu saagis hektari kohta ei ületa 11 tonni; koristamisel võib osa juurest jääda pea külge ja koristamisele peab järgnema veel üks etapp: ajatamine-blanšeerimine, mille käigus omandavad lehed iseloomuliku krõmpsuvuse ja kergelt mõrkja maitse.

Tarbimiseks ringlusse lubamise ajaks peab kaitstud geograafilise tähisega sigur „Radicchio di Verona“ vastama eespool kirjeldatud tüüpilistele omadustele ning olema täpselt ja hoolikalt kärbitud, toote pea ja juur (juhul kui see on olemas) peavad olema pestud ja puhastatud ning toodete pead ja pea külge jäänud lühikesed varreosad peavad olema ühtliku suuruse ja pikkusega. Pea peaks olema kompaktne, suletud tipuotsaga ja kergelt elliptilise kujuga ning leherootsud peaksid olema hästi selged ja hargnenud. Lehed on tumepunase värvusega, mosaiiklaiksuseta. Keskroots on täies pikkuses valget värvi. Pead peaksid olema terved, kahjustusteta (seega jäetakse välja tooted, millel on mädaplekid või muud toodet toidukõlbmatuks muutvad hälbed), värske välimusega, parasiitideta ja parasiidikahjustusteta, liigse pinnaniiskuseta ning kõrvallõhna ja -maitseta.

Hilist sorti sigurit võib müüa väikese (mitte rohkem kui 4 cm pikkuse), kuid nähtava peajuurega, mille läbimõõt on proportsioonis pea enda suurusega.

Kaitstud geograafilise tähisega sigurit „Radicchio di Verona“ võib pakkuda müügiks värskelt lõigatud tootena.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

—

3.4. Tootmise erietapid, mis peavad toimuma määratletud geograafilises piirkonnas

Külvamine/ümberistutamine, saagikoristus, ajatamine-blanšeerimine, kärpimine ja pesemine peab toimuma punktis 4 osutatud tootmispiirkonnas.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

Kaitstud geograafilise tähisega sigur „Radicchio di Verona“ tuleks pakendada määratletud piirkonnas, sest transport ja liigne käitlemine võivad vähendada pea kompaktsust ja kiirendada selle närbumist ning seega kahjustada toote kvaliteeti.

Kaitstud geograafilise tähisega sigurit „Radicchio di Verona“ tuleb turustada sobivates toiduainete säilitamiseks mõeldud mahutites, mille maksimaalne kaal pakina on 10 kg.

Igal mahutil peab olema võltsimiskindel pitser.

Jaemüügi korral võib enam kui 2 kg kaaluvate pakendite puhul pitseri katki murda ja siguripead mahutist välja võtta, et müüa neid lõpptarbijale lahtiselt.

Töötlemiseks mõeldud toodet võib turustada sobivas mahutis maksimaalse netokaaluga 250 kg.

Pärast eespool kirjeldatud pakendamistoiminguid saab kaitstud geograafilise tähisega sigurit „Radicchio di Verona“ töödelda värskelt lõigatud tootena. Selline töötlemine ei ole piiratud tootmispiirkonnaga.

3.6. Sellise toote märgistamise erieeskirjad, millele registreeritud nimetus viitab

Pakendile peab olema selgelt ja loetavalt märgitud pakendaja nimi, ärinimi ja aadress, pakendamise kuupäev ja koht ning riiklike või ELi õigusaktide kohaselt nõutav muu teave.

Logo koosneb kolmest „Radicchio di Verona“ südamest, joontest ja sinisest triibust, mis kujutavad Verona Arenat ja Adige jõge, et viidata nimetuse geograafilisele päritolule.

Kaitstud geograafilisele tähisele „Radicchio di Verona“ ei tohi lisada mis tahes muid määratlusi, mida ei ole käesolevas koonddokumendis ette nähtud. Osutada võib selle põllumajandusettevõtte nimele, kus toode kasvatati, ja selle asukohale. Kasutada võib ka põllumajandusettevõtet tähistavat logo.

Sõnad „Radicchio di Verona“ IGP peavad olema trükitud oluliselt suuremate tähtedega kui muud teavet tähistavad sõnad.

4. Geograafilise piirkonna täpne määratlus

Kaitstud geograafilise tähisega sigurit „Radicchio di Verona“ toodetakse järgmistes kommuunides, mis kõik asuvad Veneto piirkonnas:

Trevenzuolo, Salizzole, Nogara, Concamarise, Sanguinetto, Cerea, Casaleone, Legnago, Minerbe, Roveredo di Guà, Cologna Veneta, Veronella, Arcole, Zimella, Isola della Scala, Bovolone, Bevilacqua, S. Pietro di Morubio, Roverchiara, Gazzo Veronese, Sorgà, Erbè, Oppeano, Isola Rizza, Albaredo d’Adige, Pressana, Villa Bartolomea, Castagnaro, Terrazzo, Boschi S. Anna, Angiari ja Bonavigo Verona provintsis;

Asigliano Veneto, Pojana Maggiore, Noventa Vicentina, Campiglia dei Berici, Agugliaro, Sossano, Villaga, Albettone, Orgiano, Alonte, Lonigo, Barbarano Vicentino ja San Germano dei Berici Vicenza provintsis;

Casale di Scodosia, Castelbaldo, Masi, Megliadino S. Fidenzio, Megliadino S. Vitale, Merlara, Montagnana, Ospedaletto Euganeo, Saletto, S. Margherita d’Adige, Lozzo Atestino ja Urbana Padua provintsis.

5. Seos geograafilise piirkonnaga

Kaitstud geograafilise tähisega siguri „Radicchio di Verona“ kasvupiirkonnale on iseloomulikud orgaaniliste ainete poolest rikkad liivmullad, mis on sügavad, hästi vett juhtivad, jahedad ja viljakad. Tootmiseks erakordselt soodne kliima on kontinentaalne, seda iseloomustavad väga kuumad ja lämbed suved ning külmad ja udused talved. Aastane temperatuurivahemik on väga lai; sademete hulk on küll piiratud, kuid ühtlaselt jaotunud kogu aasta vältel.

Kaitstud geograafilise tähisega sigurit „Radicchio di Verona“ eristavad muudest samasse tootekategooriasse kuuluvatest toodetest järgmised omadused: eriliselt krõmpsuvad lehed, intensiivne punane värvus ja kergelt mõrkjas maitse.

Siguril „Radicchio di Verona“ on pikaajaline ja väljakujunenud maine. Turustamiseesmärgil kasvatati seda esimest korda 20. sajandi alguses, köögiaedades (broli) aga juba alates 18. sajandi lõpust. Sigurit mainitakse Jaccini 1882. aasta põllumajanduse ülevaates (5. köide, I osa). Seda kasvatati Verona kõrgetel tasandikel vilja- ja viinapuude ridade vahel. Sigurit „Radicchio di Verona“ on samuti nimetatud piirkonna prefekti krahv Luigi Sormano Moretti teoses „Monografia della provincia di Verona“ (Firenze, 1911).

Giovanni Rorato kirjeldab oma teoses „Cucina Veneta“ (1980) sigurit järgmiselt: „...nagu lilled laual. Ei ole kahtlust, et sigur on Venetos oma kodu leidnud, sest just siin on see olnud juba sajandeid armastatud põllukultuur, kuigi selle spetsialiseerunud ja valikuline viljelemine ei alanud enne 19. sajandit. Tänaseks on Veneto piirkonnas valikuline viljelemine andnud mitu eri liiki sigurit: punasigurid „Radicchio Rosso di Treviso“, „Radicchio Variegato di Castelfranco“, „Radicchio di Chioggia“ ja „Radicchio di Verona“ (ka see on punane) ning lõpuks „Radicchio Variegato di Lusia“, mis on pärit Polesinest“.

Tootel „Radicchio di Verona“ on laitmatu maine ning seda võimendab asjaolu, et just seda sorti kasutatakse põhikoostisainena mitmes traditsioonilises Veneto roas (siguriomlett, kastani-capelletti kreeka pähkli ja sigurikastmes, siguri-fagottini jne).

Selle kompaktne pea, krõmpsuvad lehed ja ainukordne, kergelt mõrkjas maitse on vaieldamatult seotud tootmispiirkonna keskkonnatingimustega. Nende organoleptiliste omaduste põhjus peitub kontinentaalses kliimas, talvistes külmakraadides ja orgaaniliste ainete poolest rikastes ning samas sügavates, hästi vett juhtivates, jahedates ja väga viljakates liivmuldades.

Tänu kohaliku kogukonna mitme põlvkonna tööle, oskuslikule ja nutikale viljelemisele ning traditsiooniliste ja eriliste viljelemismeetodite pidevale otsingule ja kohaldamisele on „Radicchio di Verona“ saavutanud maine, mida on tunnustatud nii põllumajanduslikus eriala- ja teaduskirjanduses kui ka kaubanduslikult.

Viide tootespetsifikaadi avaldamisele

(Viitemääruse artikli 6 lõike 1 teine lõik)

Tootespetsifikaadi terviktekst on kättesaadav järgmisel veebisaidil: http://www.politicheagricole.it/flex/cm/pages/ServeBLOB.php/L/IT/IDPagina/3335

või

põllumajandus-, toidu- ja metsanduspoliitika ministeeriumi kodulehel (www.politicheagricole.it), klõpsates rubriigil „Qualità“ (ekraanil ülal paremal), seejärel „Prodotti DOP IGP STG“ (ekraanil vasakus ääres) ja lõpuks „Disciplinari di Produzione all’esame dell’UE“.

(1) ELT L 343, 14.12.2012, lk 1.